b'\n_START_ARTICLE_\n\xc4\x8ce\xc5\xa1koslova\xc5\xa1ka krona\n_START_PARAGRAPH_\n\xc4\x8ce\xc5\xa1koslova\xc5\xa1ka krona (\xc4\x8de\xc5\xa1ko koruna \xc4\x8deskoslovensk\xc3\xa1, slova\xc5\xa1ko koruna \xc4\x8desko-slovensk\xc3\xa1) je denarna enota, ki se je uporabljala v nekdanji \xc4\x8ce\xc5\xa1koslova\xc5\xa1ki. Delila se je na 100 halerjev (\xc4\x8de\xc5\xa1ko: hal\xc3\xa9\xc5\x99, slova\xc5\xa1ko: halier). Njena tri\xc4\x8drkovna koda po standardu ISO 4217 je bila CSK, do 31. oktobra 1945 se je uporabljala tudi oznaka K\xc4\x8d, zatem pa K\xc4\x8ds. Halerje so v \xc4\x8de\xc5\xa1\xc4\x8dini zapisovali tudi kot h, v slova\xc5\xa1\xc4\x8dini pa kot hal._NEWLINE_Krono so v Avstro-Ogrski uvedli 11. septembra 1892 kot moderno na zlati podlagi temelje\xc4\x8do denarno enoto. Po razpadu habsbur\xc5\xa1ke monarhije in nastanku \xc4\x8ce\xc5\xa1koslova\xc5\xa1ke leta 1918 se je pokazala nujna potreba po \xc4\x8dimprej\xc5\xa1nji uvedbi lastne valute, da bi se izognili inflaciji v ostalih predelih nekdanje Avstro-Ogrske. 10. aprila 1919 je bila sprejeta denarna reforma, ki je uvedla \xc4\x8de\xc5\xa1koslova\xc5\xa1ko krono. Prvi bankovci so pri\xc5\xa1li v obtok \xc5\xa1e istega leta, prvi kovanci pa leta 1922._NEWLINE_Krona je do\xc5\xbeivela \xc5\xa1e nekaj reform, najbolj drasti\xc4\x8dna pa se je zgodila leta 1953, ko se je KP\xc4\x8cS morala soo\xc4\x8diti z dejstvom, da v dr\xc5\xbeavi obstaja dvojni trg: trg s fiksnimi cenami, ki je \xc5\xa1e kot ostanek racionalizirane oskrbe po koncu 2. svetovne vojne zagotavljal oskrbo z osnovnimi \xc5\xbeivili, in prosti trg, kjer so bili izdelki tudi do osemkrat dra\xc5\xbeji, vendar tudi kvalitetnej\xc5\xa1i. Sklenjeno je bilo, da bo denarna reforma za\xc4\x8dela veljati 1. junija 1953, in da bodo obstoje\xc4\x8de bankovce nadomestili novi, natisnjeni v Sovjetski zvezi. Reforma je bila pripravljena na hitro in strogo zaupna vse do zadnjega trenutka, kljub temu je nekaj namigov pricurljalo v javnost in povzro\xc4\x8dilo nemalo panike. Tako je \xc5\xa1e celo zadnji ve\xc4\x8der pred za\xc4\x8detkom reforme predsednik dr\xc5\xbeave Anton\xc3\xadn Z\xc3\xa1potock\xc3\xbd po radiu najodlo\xc4\x8dneje zanikal mo\xc5\xbenost kakr\xc5\xa1nekoli reforme. Naslednji dan so prebivalci, ki jih niso uvrstili v kategorijo\xc2\xa0\xc2\xbbkapitalisti\xc4\x8dni element\xc2\xab, lahko zamenjali do 300 novih kron v razmerju 5 starih kron za eno novo, preostanek pa v desetkrat slab\xc5\xa1em razmerju. Vse obveznice in ostali vrednostni papirji so bili razveljavljeni. Precej\xc5\xa1njemu delu prebivalstva so se gmotne razmere poslab\xc5\xa1ale, kar je povzro\xc4\x8dilo \xc5\xa1tevilne peticije in demonstracije, najbolj mno\xc5\xbei\xc4\x8dne so bile v Plznu, kjer so aretirali 472 ljudi._NEWLINE_Po razdru\xc5\xbeitvi \xc4\x8ce\xc5\xa1koslova\xc5\xa1ke na za\xc4\x8detku leta 1993 sta obe njeni naslednici, \xc4\x8ce\xc5\xa1ka in Slova\xc5\xa1ka, uporabljali \xc4\x8de\xc5\xa1koslova\xc5\xa1ko krono \xc5\xa1e do 7. februarja 1993, naslednji dan pa sta jo nadomestili vsaka s svojo lastno valuto, ki je pri obeh dr\xc5\xbeavah ohranila ime krona.'